b'\n_START_ARTICLE_\nSant Mart\xc3\xad de Caselles\n_START_SECTION_\nDescripci\xc3\xb3\n_START_PARAGRAPH_\nEdifici religi\xc3\xb3s adossat a la casa Caselles. \xc3\x89s de nau rectangular coberta amb volta i t\xc3\xa9 una porta d\'arc de mig punt, oberta als peus de la nau. La fa\xc3\xa7ana est\xc3\xa0 rematada amb un campanar de cadireta d\'un sol ull. L\'edifici est\xc3\xa0 constru\xc3\xaft amb ma\xc3\xa7oneria i despr\xc3\xa9s arrebossat._NEWLINE_Actualment \xc3\xa9s aixoplugat per un ample r\xc3\xa0fec de la teulada de la masia, sostingut per pilars de secci\xc3\xb3 quadrada que sobrealcen un dels murs laterals de la nau.\n_START_SECTION_\nHist\xc3\xb2ria\n_START_PARAGRAPH_\nNo hi ha clares refer\xc3\xa8ncies hist\xc3\xb2riques sobre l\'esgl\xc3\xa9sia, mentre que la casa \xc3\xa9s documentada en diversos documents. L\'any 1071 hi ha documentada la donaci\xc3\xb3 d\'un alou amb les seves cases i terres, situat "in valle Kapudensi, in apendicio Sancti Martini de Kastes...". No sembla que es pugui identificar aquest "Sancti Martini de Kastes" amb l\'actual Sant Mart\xc3\xad de Caselles, per\xc3\xb2 potser podria tractar-se del mateix indret._NEWLINE_En el "Spill" del vescomtat de Castellb\xc3\xb2, el mas de les "Cazelles", habitat per Pere de les Cazelles, s\'inclo\xc3\xafa a la batllia de Narg\xc3\xb3, dins el quarter d\'Organy\xc3\xa0. L\'any 1860 es documenta dins el terme d\'Organy\xc3\xa0 la masia de les Caselles, on es diu pass\xc3\xa0 la nit el comte d\'Espanya abans de ser assassinat.'